एक और बात याद आती है। उन दिनों हमारे एक निजी सेवक ने डाकघर में डाक बांटने का काम पकड़ लिया था। फुरसत मिलने पर वह कभी कभी आ जाता और बाजार वगैरह का काम कर देता। एक दिन आकर बोला, ''बीबी जी जरा माचिस देना।'' माचिस लेकर उसने चिट्टियों के एक बड़े पुलिन्दे में आग लगा दी। पूछने पर निहायत लापरवाही से बोला, ''सब मुसल्लों की हैं। अब चिट्ठियां तो पाकिस्तान जाएंगी नहीं। सब भाग गये यहां से।'' ममी के मन में पाकिस्तान का मतलब अपना वतन था। उन्होंने शिवचरण से कहा, ''क्यों रे भूल गया तू रोज मुझसे चवन्नी लेता था। 'शहनाई' पिक्चर में रेहाना का नाच देखने के लिए। आज तू मुसल्लों को कोस रहा है।''